Document ID: 32008L0067

DIREKTIVA KOMISIJE 2008/67/ES
z dne 30. junija 2008
o spremembi Direktive Sveta 96/98/ES o pomorski opremi
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 96/98/ES z dne 20. decembra 1996 o pomorski opremi (1) in zlasti člena 17 Direktive,
ob upoštevanju naslednjega:
(1)
Za namene Direktive 96/98/ES se uporablja najnovejša različica mednarodnih konvencij in standardov preskušanja.
(2)
Ker so začele spremembe mednarodnih konvencij in veljavnih standardov preskušanja veljati s 1. julijem 2002, datumom, ko je bila Direktiva 96/98/ES nazadnje spremenjena, je treba te spremembe zaradi jasnosti vključiti v navedeno direktivo.
(3)
Mednarodna pomorska organizacija in evropske organizacije za standardizacijo so sprejele standarde, vključno s podrobnimi standardi preskušanja, za številne predmete opreme, ki so navedeni v Prilogi A.2 k Direktivi 96/98/ES ali se, čeprav niso navedeni, štejejo za pomembne za namene navedene direktive. Zato je treba takšne predmete opreme po potrebi vključiti v Prilogo A.1 ali prenesti iz Priloge A.2 v Prilogo A.1.
(4)
Direktivo 96/98/ES je zato treba ustrezno spremeniti.
(5)
Ukrepi, predvideni s to direktivo, so v skladu z mnenjem Odbora COSS, ustanovljenega z Direktivo 2002/84/ES Evropskega parlamenta in Sveta -
SPREJELA NASLEDNJO DIREKTIVO:
Člen 1
Priloga A k Direktivi 96/98/ES se nadomesti z besedilom iz Priloge k tej direktivi.
Člen 2
Kadar je bila oprema, ki je navedena kot „nova postavka“ v naslovu „oznaka postavke“ Priloge A.1 ali ki je prenesena iz Priloge A.2 v Prilogo A.1, izdelana pred datumom iz člena 3(1) v skladu s homologacijskimi postopki, ki so na ozemlju države članice že veljali pred navedenim datumom, se lahko takšna oprema v dveh letih od navedenega datuma da na trg in na ladjo Skupnosti.
Člen 3
Prenos
1. Države članice najpozneje do 21. julija 2009 sprejmejo in objavijo zakone in druge predpise, potrebne za uskladitev s to direktivo. Komisiji takoj sporočijo besedila navedenih predpisov in primerjalno tabelo med navedenimi predpisi in to direktivo.
Te predpise uporabljajo od 21. julija 2009.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 4
Ta direktiva začne veljati dvajseti dan po objavi v Uradnem listu Evropske unije.
Člen 5
Ta direktiva je naslovljena na države članice.
V Bruslju, 30. junija 2008

Labels: 7
8
13
20